
1. התובע הגיש תביעה להכיר באירוע הלבבי מיום 21.2.2021 כפגיעה בעבודה כמשמעותה בחוק הביטוח הלאומי [נוסח משולב], התשנ"ה-1995 (להלן: החוק).

השאלה המרכזית עליה נידרש להשיב היא אם יש להעדיף את גרסת התובע שביום 21.2.2021 התנהל ויכוח בינו לעובד נוסף, מר אסעד מרגי (להלן: מר מרגי), על פני גרסתו של מר מרגי שבאותו היום הגיע לעבודה לאחר שהתובע כבר נסע לקבל טיפול רפואי.
המסגרת העובדתית וההליכים המשפטיים

2. ביום 28.10.2021 הגיש התובע תביעה להכיר באירוע הלבבי מיום 21.2.2021 כפגיעה בעבודה. התובע טען כי האירוע הלבבי התרחש בעקבות ויכוח שהיה לו עם מר מרגי באותו יום.
דיון ההוכחות

3. ביום 6.7.2022 התקיים לפנינו
 דיון הוכחות שבמהלכו העידו מטעם התובע: התובע בעצמו, מר אבי בן דלק – עובד שעובד עם התובע (להלן: מר בן דלק) ומר יוסי צרפתי – סגן מנהל מחלקת ספורט בעירייה (להלן: מר צרפתי) ומטעם הנתבע: מר מרגי.
בסוף דיון ההוכחות ניתנו צווים בהסכמת כל הצדדים הרלוונטיים להמצאת דוחות איכון של הטלפונים של התובע ומר מרגי וכן דו"ח פירוט שיחות של התובע לתקופה הרלוונטית
.

ההליכים לאחר דיון ההוכחות

4. בתאריכים 14.11.2022 ו-21.11.2022 התקבלו דוחות האיכון שבהם פורטו מיקומם של התובע ומר מרגי בעת קבלת שיחה או הוצאת שיחה.

יצוין כי להודעת התובע מיום 29.1.2023 צורף מכתבו של עו"ד כהנוב, ב"כ גולן טלקום, שבו הובהר כי אין לגולן טלקום נתוני איכון לשעות ומועדים שבהם לא בוצעו שיחות ושלא מתבצע ניתור רציף של מיקום המינויים בכל דקה ודקה אלא רק בזמן שיחה יוצאת או קבלת שיחה. 

5. בין לבין, ביום 28.10.2022, הגיש הנתבע הודעה שבה נכתב שמר מרגי הצליח לקבל מחברת הסלולר דו"ח איכון ליום 21.2.2021 ממנו עולה שהגיע למתחם הספורט רק בשעה 14:05. 

נציין כי לאחר עיון במסמכים שהוגשו עולה שלא מדובר בדוחות איכון או במסמכים מחברת הסלולר אלא במסמכים מאפליקציית google maps שמהם עולה לכאורה שמר מרגי היה בדרך לעבודה במשך כשעה ו-41 דקות (משעה 12:05 ועד לשעה 13:46), עובדה שאינה הגיונית, כפי שיפורט בהמשך.

6. ביום 29.12.2022 הגיש התובע בקשה לצירוף מסמכים מאתר האינטרנט של ההתאחדות לכדורגל שמהם עולה שנערך משחק כדורגל ביום 21.2.2021 במטרה לסתור את גרסת מר מרגי שלא נערך משחק באותו יום. 

ביום 15.6.2023 ניתנה החלטה שמסמכים אלה מתקבלים לתיק ושהצדדים יוכלו לטעון בנוגע למשקל שיש לתת להם בסיכומים. יובהר כי לאחר עיון במסמך עולה שהוא הונפק מאתר האינטרנט של ההתאחדות לכדורגל ושממנו ניתן ללמוד שמשעה 12:30 נערך משחק כדורגל נשים במתחם הספורט
. 

שוכנענו כי יש ליתן למסמך זה משקל גבוה משתי סיבות: האחת, מר צרפתי אישר שהגיע באותו היום למתחם הספורט כדי לצפות במשחק כדורגל נשים
. השנייה, מדובר במסמך רשמי שפורסם באתר האינטרנט הרשמי של ההתאחדות לכדורגל וניתן לראות שתוצאת אותו המשחק הובאה בחשבון בניקוד הקבוצות
. עובדה זו מצביעה על כך שאכן נערך משחק כדורגל נשים ביום 21.2.2021.

7. ביום 18.1.2023 ניתן צו להמצאת דוחות איכון של הטלפון של מר מרגי לכל חודש פברואר 2021 על מנת לבחון את המסלול מביתו למתחם הספורט. ביום 29.1.2023 התקבלו הדוחות.
ההחלטה על הוכחת אירוע חריג בעבודה ועל מינוי מומחה
8. ביום 12.9.2023, לאחר שהוגשו סיכומי הצדדים,  ניתנה החלטה מפורטת שבה נקבע כי עלה בידי התובע להוכיח שביום 21.2.2021 היה ויכוח חריג בעוצמתו בינו למר מרגי. אי לכך מונה מומחה רפואי לבחינת הקשר הסיבתי בין האירוע החריג בעבודה לאירוע הלבבי שאירע לתובע באותו היום, על יסוד העובדות הבאות:
8.1. התובע יליד 1955.
8.2. מיום 1.1.2021 ממלא התובע את תפקיד מנהל מתחם הספורט בקריית חיים, ששייך למחלקת הספורט בעיריית חיפה (להלן: מתחם הספורט והעירייה בהתאמה). לפני כן עבד התובע בחברת בת של העירייה בשם "אתוס אומנות ספורט"
.
8.3. התובע עבד משעה 7:00 עד 15:30
. 
8.4. ביום 1.1.2021 החל מר מרגי לעבוד במתחם הספורט תחת ניהול התובע, בהתאם לשיבוץ העירייה. תפקידו מר מרגי היה לנקות את מתחם הספורט, לסדר אותו ולתת מענה לקבוצות שמתאמנות בו יחד עם עובד נוסף בשם מר אבי בן דלק (להלן: מר בן דלק)
.
8.5. התובע לא היה מרוצה מתפקוד מר מרגי והעיר לו מספר פעמים על כך שאינו מבצע את המטלות המוטלות עליו. התובע אף התלונן על תפקודו הלקוי למר איתמר דניאל, מנהל מחלקת הספורט בעירייה (להלן: מר דניאל), ולסגנו מר צרפתי
.

8.6. ביום 21.2.2021 התקיים משחק כדורגל נשים במתחם הספורט ונכחו בו אורחים שונים, לרבות ה"ה צרפתי ודניאל
.
8.7. באותו היום (21.2.2021) בשעות הבוקר התקשר התובע לקופת חולים "מכבי" והתלונן על כאבים גרון שחש במשך כשבוע. התובע קיבל המלצה ליטול תרופה מסוימת, אותה קנה בשעות הבוקר
.
8.8. בצהרי היום (21.2.2021) בין השעות 12:30 ל-13:00, התווכח התובע עם מר מרגי לאחר שמצא אותו יושב במשרד ומשחק עם הטלפון הנייד שלו במקום לבצע את המטלות שהטיל עליו. התובע התרגז והרים את קולו. הוויכוח נמשך מספר דקות (להלן: הוויכוח בעבודה או האירוע החריג). 
לאחר האירוע החריג חש התובע בכאבים בחזה ובידיים. מר צרפתי הבחין שהתובע לא נראה טוב והציע ללוות אותו לקופת חולים, אולם התובע סירב והלך בכוחות עצמו לקופת חולים "מכבי".

8.9. התובע נבדק בקופת חולים והובהל באמצעות אמבולנס לטיפול נמרץ לבית חולים רמב"ם שם עבר צנתור
.

8.10. התובע נעדר מהעבודה עד לחודש אפריל 2021 עקב מצבו הרפואי
.
8.11. על מצבו הרפואי של התובע ניתן ללמוד מהכרטיסים הרפואיים.
חוות דעת המומחה
9. ביום 20.11.2023 מונה פרופסור שמואל גוטליב כמומחה רפואי-יועץ לבית הדין (להלן: המומחה). למומחה הועברו העובדות המופרטות לעיל והוא נשאל שאלות בנוגע למצבו הרפואי של התובע ולקיומו של קשר סיבתי בין מצבו הרפואי לאירוע החריג ומידת השפעתו.
10. ביום 11.1.2024 התקבלה בבית הדין חוות דעתו של המומחה.
10.1. לעניין הליקוי ממנו סבל התובע כתב המומחה כך:
"בתאריך 21.2.2021 התובע לקה ב"אוטם-חד בשריר הלב" בדופן התחתונה עם הרמות מקטע-ST באק"ג (STEMI). 
האבחנה מבוססת על ההסתמנות הקלינית, עליה בביומרקרים, ממצאי הצנתור, ואקו לב. טרם אירע האוטם סבל במשך כשבוע מצריבה בגרון - שבדיעבד, מעלה חשד שהינה ביטוי ל"תעוקת חזה בלתי יציבה" שקדמה לאוטם. בעקבות האוטם לא אירע נזק לשריר הלב".

10.2. המומחה התבקש להשיב אם התובע עבר אירוע לבבי, והשיב בחיוב:
"כן, ראה תשובה לשאלה א' (הכוונה לסעיף 10.1 לעיל – ק.כ)".
10.3. לאחר מכן בחן המומחה אם קיים קשר סיבתי בין האירוע החריג לאירוע הלבבי שעבר התובע. המומחה השיב לשאלה זו בחיוב, בזו הלשון:
"כן. 
על פי עובדות המקרה כפי שקבע בית הדין, בתאריך 21.2.2021 בשעות הצהריים, חווה התובע "אירוע חריג" בעבודה, לאחריו הופיעו כאבים בחזה עם הקרנה לידיים וסחרחורת ואובחן כי לקה באוטם-חד בשריר הלב בדופן התחתונה עם עליות מקטע-ST באק"ג (עדות לחסימה מלאה של העורק). לאור סמיכות הזמנית ההדוקה בין ה"אירוע החריג" בעבודת התובע לבין בוא האוטם במועד שבא ניתן לומר כי קיים קשר סיבתי בין ה"אירוע החריג" לבין אירוע האוטם בסבירות העולה על 50%" (ההדגשה במקור). 

10.4. בהמשך השיב המומחה לשאלה העוסקת בהשפעת האירוע החריג על התרחשות האירוע הלבבי ואם סביר שהוא היה מתרחש כפי שאירע בפועל אף ללא התרחשות האירוע החריג, והשיב בחיוב. ובלשונו של המומחה:
"אלמלא האירוע החריג בעבודה אירוע הלב היה נדחה לפרק זמן מאוחר יותר.
הסיכון לחלות  במחלת לב וכלי דם (אוטם או אירוע מוחי) ב-10 שנים, במקרה דנן (בהתחשב בגילו, ובגורמי הסיכון: היפרכולסטרולמיה) ניתן להערכה ע"י מחשבוני סיכון:

1.
ע"פ ASCVD Risk של האיגוד האמריקאי לקרדיולוגיה – מדובר בסיכון בינוני 14.5% ל-10 שנים. (סיכון לתחלואה קרדיווסקולרית מגדר: גבוה – מעל 20% ב-10 שנים; בינוני 19.9% ב-7.5; גבולי 7.4% - 5; נמוך פחות מ-5%).
2.
ע"פ ה-QRISK3 הבריטי הסיכון זהה – 13.5% ל-10 שנים, פי 1.1 מאדם בריא בגילו.
בצנתור הדחוף שבוצע ביום 21.2.2021 נמצאה מחלה כלילית תלת-כלית – פרי גורמי הסיכון מהם סבל התובע. האירוע החריג בעבודה גרם לשרשרת תהליכים (עליה ניכרת בלחץ-הדם, בדופק, הפרשת אדרנלין ונוראדרנלין, נטיית-יתר של הדם להיקרש, נזק לציפוי הפנימי של כלי הדם) שהביאו לערעור נוסף ביציבותו של רובד הטרשתי בעורק ה-RCA שקינן בגופו עובר לאירוע החריג, שנקרע וגרם לחסימה חריפה של העורק ע"י קריש דם, ול"אוטם תחתון" (STEMI).
לולא ה"אירוע החריג" הרובד הטרשתי בעורק ה-RCA היה יכול להישאר "יציב", התובע היה מקבל טיפול תרופתי או התערבותי מתאימים וניתן היה למנוע אוטם בשריר הלב.
לפיכך, ניתן לקבוע כי השפעת האירוע בעבודה הייתה גדולה יותר מהשפעת גורמים אחרים.
ביום 21.2.2021 בשעות הבוקר פנה התובע לקופ"ח וציין כי מזה כשבוע סובל מכאבי גרון – הרופא המטפל המליץ על טיפול אנטיביוטי. לא נרשם, כי הכאב מתגבר במאמץ או שהתגבר בימים האחרונים. בדיעבד, תלונה זו מעלה חשד מבחינה התייצגותה שהינה ביטוי ל"תעוקת חזה שקדמה לאירוע האוטם" - קרי "תעוקת חזה בלתי יציבה"-(UAP) unstable angina pectoris.
השאלה העומדת לפנינו, האם גזירה הוא שחולה עם "תעוקת חזה בלתי יציבה" בהכרח שיפתח "אוטם-חד בשריר הלב" על סוגיו?
על מנת לענות על שאלה זו יש לציין כי "תעוקת חזה בלתי יציבה", הינה תסמונת דינמית עם ביטויים קליניים נרחבים. מקובל לסווג חולים עם "תעוקת חזה בלתי יציבה" לדרגות סיכון שונות לפי: ההיסטוריה הרפואית, תדירות כאבים בחזה, אופי הכאב (במאמץ, במנוחה), גיל, ממצאים בבדיקה, שינויים באק"ג ובדיקת אנזימים (טרופונין) - למשל TIMI Score, או קלסיפיקציה של Braunwald. על פי סיווגים אלה גם משתנה הגישה הטיפולית: אשפוז או מנוחה, טיפול תרופתי, ובדיקות עזר בנוסף לבדיקת דם ואק"ג, כגון: בדיקת מאמץ, מיפוי-לב, ולעיתים צנתור.
מאחר ועובר לאירוע החריג, התובע לא סבל מ"תעוקת חזה במנוחה" ובהעדר 3 גורמי סיכון לפי TIMI Score, ניתן לסווגו כ"תעוקת חזה בלתי יציבה" בדרגת סיכון נמוכה יחסית
2= TIMI Score. במצב זה, הסיכון לפתח אוטם, מוות, או צורך בצנתור דחוף חוזר הינו כ-8% תוך שבועיים ואוטם או מוות בתוך שנה כ-11% (ראה גם טבלה 56-1 מצו"ב). יש להניח שאחוז זה פחת בעקבות הטיפולים החדשניים שהוכנסו לשימוש נרחב בשנים האחרונות, כפי שקורה בארץ.
בנוסף אצטט גם ממאמרה של הפתולוגית הנודעת Virmani R, הדן בפתולוגיה של אירועים כליליים חריפים ב-Acute Coronary Events......
בתרגום חופשי: חשוב לציין, כי בניגוד לתפיסה (לדעה הרווחת), ישנן ראיות משכנעות, כי קרע של רובד טרשתי או יצירת טרומבוס, ברוב המקרים איננו מוביל לאירוע כללי-חד.
מהאמור לעיל, לא ניתן לקבוע ש"תעוקת חזה בלתי יציבה" היא למעשה "פצצת זמן מתקתקת" שאחת דינה לפתח "אוטם חד בשריר הלב" – ולא היא, לא כל "תעוקת חזה בלתי יציבה" מתפתחת ל"אוטם-חד בשריר הלב", הדבר קורה ב-5-10% מהמקרים בלבד.
על פי האמור, "תעוקת החזה הבלתי יציבה במשך כשבוע ממנה סבל התובע, לאו בהכרח שהייתה מתפתחת לאוטם. האירוע החריג בעבודה ביום 21.2.2021 היה הטריגר ו"המכה בפטיש" שהביא לערעור נוסף של הרובד הטרשתי בעורק ה-RCA ושימש כזרז להפיכתה של ה"תסמונת הבלתי יציבה" ל"אוטם חריף". לולא ה"אירוע החריג" ביום 21.2.2021, התובע היה מקבל טיפול תרופתי או התערבותי מתאימים ל"תעוקת החזה הבלתי יציבה" וניתן היה למנוע אוטם בשריר הלב.
על פי נתונים אלו, לא ניתן לומר שאירוע הלב (האוטם) היה מתרחש בפרק הזמן בו הוא אירע גם אלמלא האירוע החריג ביום 21.2.2021, אלא סביר יותר להניח שאלמלא האירוע החריג מועד התרחשות האוטם היה נדחה לפרק זמן מאוחר יותר או שלא היה מופיע כלל.
......
לסיכום: הדחק החריג ביום 21.2.2021 גרם ל"אוטם בשריר הלב" בדופן התחתונה. לולא אותו אירוע דחק, קרוב לוודאי שלא היה מתרחש אוטם בשריר הלב. לפיכך יש להכיר באירוע הלב כתאונת עבודה. יש מקום להכיר רק בעורק האוטם (עורק ה-RCA) שעבר התערבות כקשור לאירוע הנוכחי ואין להכיר במחלה בעורקים אחרים.
כלומר, בהתאם לחוות דעת המומחה האירוע החריג מיום 21.2.2021 גרם לאוטם בשריר הלב בדופן התחתונה וכי לולא אירוע זה קרוב לוודאי שלא היה מתרחש אוטם בשריר הלב.

11. חוות דעת המומחה הועברה לצדדים וניתנה להם הזדמנות להגיש בקשות למשלוח שאלות הבהרה למומחה. הצדדים לא הגישו בקשה כזו ולכן הנתבע התבקש להודיע עמדתו.
12. ביום 12.3.2024 הודיע הנתבע כי הוא עומד על דחיית התביעה הן בפן העובדתי והן בפן הרפואי.
13. ביום 13.3.2024 הודיע התובע כי יש לקבל את התביעה נוכח ההחלטה המפורטת שניתנה ביום 12.9.2023 ונוכח חוות דעת המומחה.
טענות הצדדים

14. התובע טען כי יש לקבל את התביעה על יסוד קביעות בית הדין בהחלטה מיום 12.9.2023 ועל יסוד האמור בחוות דעת המומחה.

15. הנתבע טען כי יש לדחות את התביעה. לטענתו, על בית הדין לבחון בשנית את החלטתו מכיוון שעדות מר מרגי הייתה עקבית ולא נפל בה רבב בעוד שגרסת התובע לא הייתה עקבית. עוד נטען כי לא ניתן להתעלם מהמסמכים מאפליקציית google maps שמהם עולה שמר מרגי היה בנסיעה משעה 12:05 עד 13:46 ולא ברור מדוע נקבע שהוא היה בדרך לעבודה, למרות שהתבקש להביא פיתות. לטענת הנתבע בית הדין התעלם מהסתירות בגרסת התובע בנוגע  לשעת האירוע ויש לקחת בחשבון את העובדה שלמר מרגי אין כל אינטרס לומר דברים שאינם נכונים.
הנתבע הוסיף כי מחוות דעת המומחה עולה כי התובע עבר תעוקת חזה בלתי יציבה עובר למועד האירוע, דבר המסביר את התרחשות האוטם אף ללא האירוע החריג ותואם את הגרסה שנמסרה למד"א שלא כללה ויכוח בעבודה. לכן, יש לדחות את התביעה. 

דיון והכרעה

16. כאמור, השאלה השנויה במחלוקת היא האם אירע לתובע אירוע חריג תוך כדי ועקב עבודתו ביום 21.2.2021 ואם קיים קשר סיבתי בין אירוע זה לאירוע הלבבי אותו עבר התובע? לטעמנו יש להשיב על שתי השאלות בחיוב, כפי שיפורט בהרחבה להלן.
התשתית המשפטית
17. תאונת עבודה מוגדרת בסעיף 79 לחוק, באופן הבא: "תאונה שאירעה תוך כדי עבודתו ועקב עבודתו אצל מעבידו או מטעמו, ובעובד עצמאי - תוך כדי עיסוקו במשלח ידו ועקב עיסוקו במשלח ידו".
18. סעיף 83 לחוק עוסק בחזקת ה'סיבתיות' וקובע כך:
"תאונה שאירעה לעובד תוך כדי עבודה רואים אותה כתאונה שאירעה גם עקב העבודה, אם לא הוכח ההיפך; ואולם תאונה שאינה תוצאה של גורמים חיצוניים הנראים לעין, בין שאירעה לעובד ובין לעובד עצמאי, אין רואים אותה כתאונת עבודה אלא אם הוכח כי השפעת העבודה על אירוע התאונה היתה פחותה הרבה מהשפעת גורמים אחרים".
19. הלכה היא כי על מנת שאוטם שריר הלב יוכר כתאונת עבודה, על המבוטח להוכיח כי התרחש "אירוע חריג" היכול למצוא ביטוי ב"דחק נפשי בלתי רגיל" או בקיומו של "מאמץ מיוחד" סמוך לקרות האוטם. רק אם יוכח שהתרחש אירוע שכזה, ניתן יהיה לקשר בינו לאוטם הנגרם כתוצאה משינוי פיזיולוגי פנימי
. 
20. בעניין סידה
 סיכם בית הדין הארצי את הכללים להכרה באירוע כלשהו בעבודתו של מבוטח כ"אירוע חריג", באופן הבא:
"על מנת שאוטם שריר הלב יוכר כתאונת עבודה על התובע להוכיח קרות אירוע חריג בחיי עבודתו בסמוך לפני קרות האוטם. משמעות הדבר:
ראשית - שעל התובע להוכיח קרות מאורע אובייקטיבי בעבודתו. כלומר, מאורע הקשור לעבודה שניתן לאיתור בזמן ובמקום כך שניתן יהיה לקבוע שביום זה וזה בשעה כזאת וכזאת אירע כדבר הזה והזה.

שנית - על התובע להוכיח קרות אירוע חריג לגביו. אירוע חריג כאמור יכול למצוא ביטויו אצלו; או בדחק נפשי בלתי רגיל או במאמץ גופני יוצא דופן...

שלישית - על התובע להוכיח, כי אותו מאורע חיצוני אובייקטיבי בעבודתו גרם לו לדחק הנפשי הבלתי רגיל.

רביעית - משמעות חובת ההוכחה האמורה הינה, שעל התובע להוכיח בסבירות העולה על 50% את גרסתו לדחק נפשי בלתי רגיל הנגרם לו בעטיו של מאורע בעבודתו".

21. כלומר, כדי ש"אירוע חריג" ייחשב כ"תאונת עבודה" צריך שהוא יוגדר בזמן ובמקום. אין הכרח שיהיה רגעי וקצר ובלבד שמשכו אינו עולה כדי "מתח מתמשך"
. 
הלכה היא ש"מתח מתמשך" בעבודה, אפילו אם הוא נמשך ימים או שבועות, אינו עולה כדי "אירוע חריג"
. עם זאת, נפסק כי ייתכן ש"אירוע חריג" יוכר גם על רקע של מתח מתמשך, אם סמוך לפני האירוע נוצר "שיא" או "עליית מדרגה" חריגים באותו מתח מתמשך, שייחשבו כ"אירוע חריג"
.

22. נוסיף כי בהתאם לפסיקה, כשקיים ספק בדבר חריגות האירוע, יש למנות מומחה יועץ רפואי על מנת שיבחן את שאלת הקשר הסיבתי בין האירוע בעבודה לאוטם הלבבי בו לקה המבוטח כדי שלא תינעלנה דלתות בית הדין בפני המבוטח
. עוד נקבע כי אין צורך בהוכחה גורפת לעצם קיומו של אירוע חריג, אלא די במידה מספקת של סבירות לקיומו של אירוע חריג
.
23. הלכה היא כי על מנת ש"אירוע חריג" יוכר כתאונת עבודה כמשמעה בחוק, על המבוטח להוכיח, ברמת הסתברות של מעל 50% שקיים קשר סיבתי בין ה"אירוע החריג" לבין  האירוע הלבבי
. קיומו של קשר סיבתי נקבע על ידי בית הדין לאחר בחינת השאלות הרפואיות בעזרתו של מומחה-יועץ רפואי.
24. אם הוכח קיומו של קשר סיבתי כאמור, עובר הנטל אל המוסד לביטוח לאומי להוכיח את הקבוע בסיפא לסעיף 83 לחוק. דהיינו, שהשפעת העבודה על אירוע התאונה הייתה פחותה בהרבה מהשפעת גורמים אחרים ("מאזן ההשפעות" או "שאלת היחס"). המטרה היא לבחון אם האירוע החריג תרם תרומה משמעותית להופעת האירוע הלבבי, אם לאו. גם שאלת "מאזן ההשפעות" נבחנת על ידי בית הדין לאחר בחינת השאלות הרפואיות בעזרת המומחה-היועץ הרפואי.  
25. לעניין "מאזן ההשפעות" נקבע שיש לבחון את מידת ההשפעה של האירוע החריג על עיתוי קרות האירוע הלבבי. ובלשונו של בית הדין הארצי בעניין טמיר
:
"אך ורק אם עולה מתוך חוות דעת המומחה קיום קשר סיבתי בין האירוע החריג לאוטם יש להידרש לסייפא של סעיף 83 לחוק – עניין שאלת הייחס. לגבי שאלת הייחס המבחן הוא מבחן העיתוי ולא מבחן הכימוי. המבחן הינו – האם סביר להניח שהאוטם היה מתרחש במועד בו אירע גם אלמלי האירוע החריג, או שאלמלי האירוע החריג מועד התרחשותו היה נדחה למועד מאוחר יותר".
כלומר, אם המומחה-היועץ הרפואי קובע שסביר להניח שאירוע הלב היה מתרחש באותו פרק הזמן שבו הוא התרחש, אזי המוסד לביטוח לאומי הרים את הנטל להוכיח את מאזן ההשפעות.

הכרעה

26. כאמור, לאחר ששקלנו את טענות הצדדים ואת חוות דעת המומחה הגענו למסקנה כי ביום 21.2.2021 אירע אירוע חריג במהלך עבודתו של התובע וכי הוכח קיומו של קשר סיבתי רפואי בין האירוע החריג לאירוע הלבבי שאירע לו, כפי שיפורט להלן.
ביום 21.2.2021 אירע אירוע חריג בעבודה

27. ביום 12.9.2023 ניתנה החלטה מפורטת ומנומקת בשאלה אם ביום 21.2.2021 התווכח התובע בעבודה עם מר מרגי וקבענו על יסוד העדויות שנשמעו לפנינו והראיות שהוצגו לפנינו כי הוכח שאכן התרחש ויכוח שכזה שהיה בבחינת "אירוע חריג" בעבודה. נחזור על עיקרי הנמקתנו בקצרה ונתייחס גם לטענות החדשות שהעלה הנתבע בסיכומיו.
28. ראשית, הוכח כי התובע חש כאבים בחזה במהלך יום העבודה במתחם הספורט ועקב כך פנה לקבלת טיפול רפואי.
גרסת התובע שהחל להרגיש כאבים בחזה ובידיים במהלך עבודתו הייתה עקבית. גרסה זו נטענה בטופס התביעה, בהודעות לחוקר, בתצהירו ובעדותו
 ואף נתמכה בעדותם של ה"ה בן דלק וצרפתי ששהו עם התובע באותו היום במתחם הספורט והעידו שראו שלא הרגיש טוב ושפנה לקבלת טיפול רפואי
.
כמו כן, הוצג מסמך הרפואי מקופת חולים "מכבי" שממנו עולה שבשעה 13:42 הגיע התובע למרפאה עם "כאבים בבית החזה עם הקרנה לשתי הידיים שהתחילו היום לפני כשעתיים עם תחושת סחרחורת, וקושי נשימה, עם תחושת לחץ בבית החזה"
.
כלומר, התובע הוכיח שהאירוע הלבבי התרחש תוך כדי עבודתו ובזמן ששהה במתחם הספורט.

29. שנית, הוכח שבניגוד לגרסת מר מרגי, התובע לא היה מרוצה מתפקודו, העיר לו על אופן ביצוע עבודתו ואף התלונן עליו בפני הממונים.
גרסת התובע הייתה עקבית והתירה עלינו רושם מהימן
 ונתמכה בעדויותיהם של ה"ה בן דלק וצרפתי
. יצוין כי מר צרפתי אישר בעדותו שהתובע התלונן על תפקודו של מר מרגי וביקש להעבירו למקום אחר עוד לפני הוויכוח בעבודה. 
כמו כן, לא נתנו אמון בגרסת מר מרגי שהיחסים בינו לתובע היו יחסי עבודה רגילים ושלא היו תלונות על תפקודו. ראיה לכך מצאנו בהודאתו של מר מרגי שלא הסכים לבצע עבודות ניקיון במשמרות ערב ושהאווירה במתחם הספורט לא התאימה לו (בנוסף למרחק מביתו) ולכן ביקש לעבור למקום אחר
. כלומר, מצאנו כי מר מרגי אישר את גרסת התובע שלא הסכים לבצע חלק מעבודות הניקיון ושאופי העבודה במתחם הספורט לא התאים לו. 
עוד הסברנו שאין בעובדה שמר מרגי המשיך לעבוד בשבתות תחת ניהול התובע כדי לסתור את גרסת התובע בנוגע לחוסר שביעות הרצון מתפקודו. שכן, מעדותו של מר צרפתי עולה כי הוא הבין שלא ניתן להמשיך את עבודת מר מרגי במתחם הספורט ולכן העביר אותו למקום אחר
 וכי הסיבה היחידה שהוא עבד בשבתות במתחם הספורט הייתה כדי ששכרו לא ייפגע עקב המעבר. מר צרפתי אף הוסיף בנוגע לעבודה המשותפת של התובע ומר מרגי כי "הם לא בהכרח עבדו יחד, יש משמרות"
. כלומר, מעדות מר צרפתי עולה במפורש כי ידע שהיחסים בין התובע למר מרגי לא היו טובים, בלשון המעטה, ולכן העבירו למקום אחר. עדות זו סותרת את גרסת מר מרגי שהיחסים בינו לתובע היו יחסים רגילים ושהתובע לא העיר לו על תפקודו.

לפיכך, שוכנענו כי התובע לא היה מרוצה מתפקודו של מר מרגי במתחם הספורט ואף ביקש להחליפו.

30. שלישית, מהראיות האובייקטיביות שהוצגו לפנינו שוכנענו כי מר מרגי היה במתחם הספורט ביום 21.2.2021 בשעות הצהריים לפני שהתובע החל לחוש ברע.

· מתכתובת וואטסאפ מיום 20.2.2021 עולה כי התובע ביקש ממר מרגי להגיע למתחם הספורט למחרת, ביום 21.2.2021, בשעה 12:00
. לעומת זאת, מר מרגי לא הציג תכתובת שבה הודיע לתובע שיאחר להגיע עבודה בשעתיים, כדי לתמוך בגרסתו שהגיע למתחם הספורט רק בשעה 14:00. 
כמו כן, הוכח כי שעת ההתחלה של משמרת הלילה (12:00 או 14:00) נקבעת לפי שעת סיום המשחקים באותו היום
. מר מרגי לא הראה שמשמרת הערב הסתיימה בשעה מאוחרת שחייבה את הגעתו לעבודה סמוך לשעה 14:00 ולא בשעה 12:00, כפי שהתבקש על ידי התובע ערב קודם לכן.

· מרישום שעות העבודה הידניות של מר מרגי עליהן חתם ומדו"ח הנוכחות הממוחשב של העירייה
 עולה שמר מרגי הגיע לעבודה בשעה 12:00
. אנו דוחים את טענת מר מרגי שלא תיקן את רישומי שעות העבודה בנוגע ליום 21.2.2021 משעה 12:00 לשעה 14:00 מכיוון שהתובע יצא לחופשת מחלה. מעיון בדוח עולה כי מר מרגי חתם על רישום שעות העבודה בכל אותו החודש, גם לאחר שהתובע יצא לחופשת מחלה, כך שלא הייתה סיבה שלא יתקן את הרישום אם אכן הגיע לעבודה באותו היום בשעה 14:00. 

· לעניין המסמכים מאפליקציית google maps שצורפו להודעת הנתבע מיום 28.10.2022, נבהיר כי מר מרגי התגורר בחיפה ומתחם הספורט היה בקריית חיים ולכן לא ברור מדוע נסיעתו לעבודה ארכה שעה ו-41 דקות (משעה 12:05 עד שעה 13:45). כמו כן, אחד המסמכים מצביע על כך שמר מרגי היה בדרך לעבודה גם בין השעות 14:05 ו-15:46, קרי - שעה ו-41 דקות נוספות
. לכן, פרט לכך שעובדה זו סותרת את גרסת מר מרגי שהגיע לעבודה בשעה 14:00, פרק הזמן הזהה בשני המסמכים (שעה ו-41 דקות) מחליש את האותנטיות שלהם.

בהקשר לטענת הנתבע שלא ברור מדוע קבענו שמר מרגי היה בדרכו לעבודה במשך כשעה ו-41 דקות נבהיר שבמסמכים מאפליקציית google maps נכתב ב"דרך לעבודה". עובדה המצביעה על כך שמר מרגי היה לכאורה בדרכו לעבודה כבר משעה 12:05. עם זאת, כפי שיפורט להלן מדוחות איכון הטלפון של מר מרגי שוכנענו שהגיע לעבודה סמוך לשעה 12:00. 

· לעניין דוחות איכון הטלפון של מר מרגי, נציין כי על יסודם ניתן להעריך שמר מרגי הגיע למתחם הספורט סמוך לשעה 12:00 ביום 21.2.2021. 

מר מרגי מתגורר בשדרות הציונות 15 בחיפה
. מעיון בדוחות האיכון עולה שמסלול נסיעתו הרגיל לעבודה ובחזרה הוא מסלול קבוע ושבמהלך נסיעתו הוא עובר סמוך למגדל הנביאים בחיפה, בדרך העצמאות 57 חיפה וסמוך לבית החייל
. 
לפיכך, העובדה שביום 21.2.2021 מר מרגי היה בשעה 11:43 בבית חייל ובשעה 11:45 בדרך העצמאות 57 בחיפה מצביעה על כך שעשה באותו היום את מסלולו הקבוע למקום העבודה, כך שהגיע למתחם הספורט סמוך לשעה 12:00.

· בנוסף, מצאנו שיש להעדיף את גרסת מר בן דלק שהעיד שמר מרגי הגיע לעבודה ביום 21.2.2021 בין השעות 12:00 ו-13:00
 על פני גרסת מר מרגי שהגיע בשעה 14:00
, מכיוון שגרסת מר בן דלק בנוגע לשעת ההגעה נתמכת בהודעת הוואטסאפ ששלח התובע למר מרגי ערב קודם.

אי לכך, מהראיות האובייקטיביות ומהאסמכתאות בכתב שהוצגו לפנינו שוכנענו כי מר מרגי הגיע למתחם הספורט סמוך לשעה 12:00 ולא בשעה 14:00.

31. רביעית, אנו לא מתעלמים מהגרסאות השונות של התובע בהודעותיו לחוקר בנוגע לשעת עבודתו של מר מרגי ולמפגשים בינו למר מרגי ביום 21.2.2021. עם זאת, קיבלנו את הסברו בתצהיר שלא היה מודע לחשיבות הדיוק בנתונים ושכפי הנראה התבלבל מכיוון שבאותה תקופה עבדו כולם יחד במשמרת בוקר במרבית החודש
, גרסה שנתמכה בדוח הנוכחות של מר מרגי לחודש 2/2021 שממנו עולה שהוא עבד במרבית הימים במשמרת בוקר יחד עם התובע
.
עוד הסברנו כי העובדה שישנם הבדלים בגרסת התובע בנוגע לתחילת שעת עבודתו של מר מרגי אינה רלוונטית מכיוון שהטענה היא שהוויכוח התרחש בשעות הצהריים כך שאין זה משנה אם מר מרגי הגיע למתחם הספורט בשעה 7:00 או בשעה 12:00. 
32. חמישית, איננו מקבלים את טענת הנתבע שיש לקבל את גרסתו של מר מרגי מכיוון שאין לו סיבה למסור דברים לא נכונים שכן התביעה אינה מכוונת כלפיו. 
כפי שעלה מעדויות התובע ועדיו ואף מעדותו של מר מרגי התובע לא היה מרוצה מעבודתו, התלונן עליו לממונים בעירייה ולבקשתו הועבר למקום אחר לאחר שהתובע עבר אירוע לבבי. לכן, אנו סבורים שיש להטיל בספק את טענת הנתבעת שמדובר באדם "ניטרלי" ושלהתנהלות התובע כלפיו אין השפעה על אופן העדתו. 
נוסיף, כי אף אם היינו מקבלים את הנחת הנתבע שלפיה מר מרגי הוא עד ניטרלי, לא היה בכך כדי לשנות מהכרעתנו, שכן גם מר צרפתי, סגן מנהל מחלקת הספורט בעירייה, הוא אדם ניטרלי, שלא עבד עם הצדדים במתחם הספורט ולכן גם לו אין אינטרס לתמוך בגרסת התובע. 

בנסיבות אלה נבהיר כי אנו מעדיפים את גרסת התובע על פני גרסתו של מרגי על יסוד מכלול העדויות והראיות האובייקטיביות שהוצגו לפנינו ולא לפי הנחות בנוגע ל"ניטרליות" של העדים, שאין להן בסיס.

33. שישית, הוכח שהתנהל ויכוח בין התובע למר מרגי במתחם הספורט שבעקבותיו פנה התובע לקבל טיפול רפואי וכי מדובר באירוע חריג ולא שגרתי.
גרסת התובע שלא היה מרוצה מעבודתו של מר מרגי בתקופה שעבד תחת אחריותו ושביום 21.2.2021 התנהל ביניהם ויכוח בנוגע לאופן ביצוע העבודה, הייתה עקבית, נתמכה במסמכים הרפואיים מאותו יום, אליהם נתייחס להלן, והותירה רושם מהימן.
גרסת התובע אף נתמכה בעדות מר בן דלק שהעיד באופן עקבי ששמע קולות רמים ממשרד התובע וכשהלך לבדוק את הנושא ראה את מר מרגי יוצא נסער מהמשרד ואת התובע במצב רפואי לא טוב
. עדותו עשתה רושם מהימן.

אשר לחריגות האירוע, העיד התובע כי אמנם לא היה מדובר בצעקות ממש אולם היה מדובר בקולות רמים וכעס, דבר שאינו אופייני לו
. כמו כן, גם מר מרגי אישר שהתובע לא נהג להתווכח עם עובדים
. עובדה המחזקת את גרסת התובע שהיה מדובר באירוע חריג.

לכך יש להוסיף כי באותו יום הגיעו למתחם ספורט מנהלי התובע ה"ה צרפתי ודניאל ולכן האופן שבו התנהל מר מרגי השפיעה עליו יותר מאשר בשגרה והרגיזה אותו
, עובדה המצביעה אף היא על חריגות האירוע.

אשר לשעת הוויכוח, נציין כי השתכנענו שהוא התרחש בין השעות 12:30 ו-13:00. גרסה זו מתיישבת עם האמור בטופס התביעה, עם גרסאות מר בן דלק והתובע ועם המסמכים הרפואיים
.

לכן, שוכנענו כי הוויכוח עם מר מרגי מהווה "אירוע חריג".

34. שביעית, המסמכים הרפואיים אינם סותרים את גרסת התובע ובמסמך מאותו היום אף ציין התובע את הוויכוח בעבודה.
· במסמך הרפואי של קופת חולים "מכבי" מיום 21.2.2021 בשעה 13:50 נכתב כי התובע "פנה למוקד עקב תלונות על כאבים בבית החזה משמאל עם הקרנה לשתי הידיים שהתחילו היום לפני כשעתיים עם תחושת סחרחורת, וקושי בנשימה, עם תחושת לחץ בבית החזה"
. אין חולק שהתובע הגיע לקופת חולים לאחר הוויכוח עם מר מרגי אולם לא מצאנו שהעובדה שציין כי התחושות החלו כשעתיים לפני הגעתו כדי לשלול את גרסתו בנוגע לקרות האירוע החריג ולמועד. מדובר באנמנזה "שותקת" ולא באנמנזה "שוללת".
· לעניין הדו"ח הרפואי של מד"א
, נציין כי תוארו בו תחושותיו וכאבי הגרון של התובע במשך השבוע שקדם לוויכוח עם מר מרגי ולא צוין בו הוויכוח. עם זאת, לטעמנו לא ניתן לזקוף לחובת התובע את הניסיון שלו לקשור בין כאבי הגרון והתרופה שנטל בהמלצת הרופא באותו היום לאירוע הלבבי, שכן הוא אינו רופא ולא מדובר באנמנזה "שוללת".
· בסיכום העברה של בית חולים רמב"ם
 נרשם כי התובע "בריא בד"כ לדבריו ואינו נוטל תרופות. פנה היום לקופ"ח בשל צריבה בגרון. לאחר ויכוח בעבודה. בהמשך שעתיים טרם קבלתו ולאחר שנטל אנטיביוטיקה שנרשמה חש הקרנה לשתי הידיים לחץ בכתף שמאל וסחרחורת" (ההדגשה הוספה – ק.כ). כלומר, ממסמך זה עולה שהתובע סיפר ב"זמן אמת" (ביום 21.2.2021) על הוויכוח בעבודה והוא שעדיין אינו יודע אם מצבו הרפואי קשור לוויכוח או לאנטיביוטיקה שנטל באותו היום עקב כאבי הגרון. 
בהקשר זה נוסיף כי התובע התייחס בעדותו למסמכים הרפואיים והעיד שמצבו הרפואי וכאביו לא אפשרו לו לדייק באירועים או בסיבות שגרמו למצבו הרפואי כשהגיע לקופת החולים. הוא הוסיף כי בקופת חולים קיבל תרופה, כפי שאף מופיע בדו"ח מד"א
, שהקלה על הכאבים שחש ולכן כשהגיע לבית החולים היה רגוע יותר וסיפר על כל מה שאירע באותו היום, לרבות הוויכוח עם מר מרגי
.

בנסיבות אלה, מצאנו כי התובע פירט בבית החולים את כל האפשרויות שיכולות להוביל למצבו הרפואי, לרבות הוויכוח בעבודה, ולכן המסמכים הרפואיים תומכים בגרסתו. 

35. אי לכך, הוכח כי ביום 21.2.2021 התרחש אירוע חריג תוך כדי ועקב עבודתו של התובע. 
קיומו של קשר סיבתי בין האירוע החריג לאירוע הלבבי

36. כאמור, מונה מומחה מטעם בית הדין לבחינת הקשר הסיבתי הרפואי בין האירוע החריג לאירוע הלבבי של התובע. לטענו, יש לאמץ את קביעות המומחה בחוות הדעת, ונסביר.
37. הלכה היא כי חוות דעתו של המומחה מטעם בית הדין היא בבחינת "אורים ותומים" בתחום הרפואי וכי ככלל יסמוך עליה בית הדין ידו ולא יסטה מקביעות המומחה אלא אם כן קיימת הצדקה עובדתית או משפטית יוצאת דופן לעשות כן
. בענייננו, לא קיימת הצדקה עובדתית או משפטית לסטות מקביעות המומחה.
38. קביעות המומחה בחוות דעתו בנוגע לקיומו של קשר סיבתי רפואי בין הוויכוח בעבודה לאירוע הלבבי ברורות ומנומקות ומתבססות על החומר הרפואי.
המומחה סקר בחוות הדעת את גורמי הסיכון של התובע, את העובדות שפורטו בהחלטת המינוי ואת המסמכים הרפואיים והבדיקות שנערכו לו במהלך האשפוז ולאחריו. המומחה פירט את הרישומים הרפואיים הרלוונטיים וקבע שביום 21.2.2021 לקה התובע באוטם-חד בשריר הלב בדופן התחתונה.

לאחר מכן בחן המומחה אם קיים קשר סיבתי בין הוויכוח בעבודה לאירוע הלבבי וקבע כי עקב סמיכות הזמנים ההדוקה בין האירוע החריג לקרות האירוע הלבבי קיים ביניהם קשר סיבתי. 

בהמשך בדק המומחה אם סביר להניח שהאירוע הלבבי היה נדחה למועד מאוחר יותר אלמלא הוויכוח בעבודה. לצורך כך בחן המומחה את הסיכון של התובע לחלות במחלת לב וכלי דם בהתחשב בגילו ובגורמי הסיכון שלו וקבע שהוא בסיכון בינוני. לאחר מכן הסביר המומחה כי הוויכוח בעבודה גרם לערעור נוסף ביציבות הרובד הטרשתי בעורק ה-RCA, שנקרע וגרם לחסימה חריפה של העורק על ידי קריש דם ולאוטם תחתון (STEMI). לכן, המומחה הגיע למסקנה כי אלמלא הוויכוח בעבודה הרובד הטרשתי יכול היה להישאר "יציב" והתובע היה מקבל טיפול תרופתי או התערבותי מתאימים וניתן היה למנוע את האוטם בשריר הלב.

המומחה הוסיף כי כשהתובע פנה לקופת חולים באותו היום לפני הוויכוח בעבודה והתלונן על כאבי גרון, הרופא המליץ על טיפול אנטיביוטי מכיוון שהוא לא התלונן על התגברות הכאב במאמץ או במהלך הימים שקדמו לאירוע החריג. המומחה ציין כי בדיעבד התלונה על כאבי גרון מעלה חשד שכאבים אלו היו ביטוי לתעוקת חזה שקדמה לאוטם. 

עם זאת הוסיף המומחה והסביר שמכיוון שהתובע לא סבל מתעוקת חזה במנוחה ומכיוון שלא קיימים שלושה גורמי סיכון יש לסווגה את תעוקת החזה בדרגת סיכון נמוכה יחסית, כך שהסיכון לפתח אוטם, מוות או צנתור דחוף הוא כ-8% בתוך שבועיים וכ-11% בתוך כשנה. מכאן, הגיע המומחה למסקנה כי כלל לא בטוח שתעוקת החזה ממנה סבל התובע הייתה מתפתחת לאוטם. 

מסיבות אלה, סבור המומחה כי אלמלא האירוע החריג בעבודה היה האירוע הלבבי נדחה למועד מאוחר יותר או לא היה מופיע כלל. 

חוות דעת המומחה ברורה ומובנת וממנה עולה כי לגישתו האירוע החריג בעבודה גרם לאוטם בשריר הלב בדופן התחתונה וכי אלמלא האירוע החריג, האירוע הלבבי היה נדחה או לא מתרחש כלל.

39. נוסיף כי לא הוגשו בקשות למשלוח שאלות הבהרה למומחה מכיוון שחוות דעתו ברורה ומובנת ונסמכת על הספרות הרפואית הרלוונטית.

40. בנסיבות אלה, מחוות דעת המומחה עולה באופן מפורש כי קיים קשר סיבתי רפואי בין הוויכוח בעבודה לאירוע הלבבי מיום 21.2.2021. קביעות המומחה מובנות וברורות ולא מצאנו עילה לסטות מהן.

41. אי לכך, הוכח כי ביום 21.2.2021 התווכח התובע עם מר מרגי וכי ויכוח זה הוא בבחינת "אירוע חריג". עוד הוכח כי קיים קשר סיבתי רפואי בין הוויכוח בעבודה לאירוע הלבבי ממנו סבל התובע סמוך למועד הוויכוח וכי אלמלא ויכוח זה היה האירוע הלבבי נדחה למועד אחר ואף ייתכן שלא היה מתרחש כלל.

סוף דבר

42. התביעה מתקבלת. האירוע הלבבי מיום 21.2.2021 ממנו סבל התובע מהווה פגיעה בעבודה בהתאם לחוק.
43. הנתבע יישא בהוצאות התובע בסכום של 6,500 ₪. הסכום ישולם בתוך 30 ימים ממועד קבלת פסק הדין שאם לא כן יישא הפרשי הצמדה וריבית כחוק מהיום ועד לתשלום בפועל.
על פסק הדין ניתן לערער בזכות בפני בית הדין הארצי לעבודה בירושלים. הודעת ערעור יש להגיש לבית הדין הארצי בתוך 30 ימים ממועד קבלת פסק הדין.

5129371ניתן היום, ט' אדר ב' התשפ"ד, (19 מרץ 2024), בהעדר הצדדים ויישלח אליהם. 

נציג ציבור (מעסיקים)
	
	קרן כהן, שופטת

בעניין עריכה ושינויים במסמכי פסיקה, חקיקה ועוד באתר נבו – הקש כאן
קרן כהן 54678313-/

נוסח מסמך זה כפוף לשינויי ניסוח ועריכה 
� 	נציג ציבור שני שהוזמן לא התייצב. אי לכך, התקיים הדיון בהיעדרו.


� 	יצוין כי תחילה ניתן צו לחברת סלקום לצורך המצאת דו"ח איכון הטלפון של התובע אולם מאוחר יותר התברר כי המנוי של התובע משתייך לחברת פלאפון ולכן ביום 25.8.2022 הוצא צו מתוקן.


� 	פירוט המשחקים צורף לבקשת התובע לצירוף מסמך מיום 28.11.2022; � HYPERLINK "https://www.football.org.il/leagues/league/?league_id=639&season_id=22" �ההתאחדות לכדורגל בישראל - ליגות (football.org.il)�, מחזור 6.


� 	עדות מר צרפתי – עמ' 11 לפרוטוקול ש' 32 – 33.


� 	� HYPERLINK "https://www.football.org.il/leagues/league/?league_id=639&season_id=22" �ההתאחדות לכדורגל בישראל - ליגות (football.org.il)�: השוואה בין הניקוד במחזור 5 למחזור 6. 


� 	מוצג נ/3: הודעת התובע לחוקר מיום 30.8.2021 ש' 4 – 6; עדות התובע – עמ' 2 לפרוטוקול ש' 5 – 6; עדות מר צרפתי - עמ' 11 לפרוטוקול ש' 20 – 22.


� 	עדות התובע – עמ' 2 לפרוטוקול ש' 13 – 14.


� 	מוצג ת/3: הודעה לחוקר של מר בן דלק ש' 29 – 33; מוצג נ/9: הודעה של מר מרגי ש' 20 – 28; עדות התובע – עמ' 2 לפרוטוקול ש' 9 – 12.


� 	סעיף 2 לתצהיר התובע; מוצג נ/3: הודעת התובע לחוקר מיום 30.8.2021 ש' 111 – 113; מוצג ת/3: הודעה לחוקר של מר בן דלק ש' 49 – 51; עדות מר צרפתי – עמ' 11 לפרוטוקול ש' 27 – 31.


� 	סעיף 4 לתצהיר התובע; עדות מר צרפתי – עמ' 11 לפרוטוקול ש' 32 – 33; פירוט המשחקים צורף לבקשת התובע לצירוף מסמך מיום 28.11.2022; � HYPERLINK "https://www.football.org.il/leagues/league/?league_id=639&season_id=22" �ההתאחדות לכדורגל בישראל - ליגות (football.org.il)�, מחזור 6


� 	מוצג נ/2; עדות התובע – עמ' 4 לפרוטוקול ש' 20 – 21, עמ' 6 ש' 16 – 18, עמ' 7 ש' 23 – 27; הודעת סלקום מיום 14.11.2022 - דו"ח איכון של הטלפון של התובע שעה 9:48.


� 	מוצגים נ/5 – נ/7 ו-ת/1.


� 	מוצג נ/3: ההודעה הראשונה ש' 143 – 145.


� 	� HYPERLINK "http://www.nevo.co.il/case/5971155" ��בג"ץ 4690/97� המוסד לביטוח לאומי נ' בית הדין הארצי, פ"ד נג(2) 529 (1999).


� 	� HYPERLINK "http://www.nevo.co.il/case/2432464" ��עב"ל (ארצי) 502/09� סידה – המוסד לביטוח לאומי, (21.10.2010). ראו גם: � HYPERLINK "http://www.nevo.co.il/case/4203938" ��עב"ל (ארצי) 45023-09-11� בירן – המוסד לביטוח לאומי, (4.12.2012); � HYPERLINK "http://www.nevo.co.il/case/20014231" ��עב"ל (ארצי) 18834-02-15� גורייבסקי – המוסד לביטוח לאומי, (17.11.2015).


� 	� HYPERLINK "http://www.nevo.co.il/case/4261966" ��עב"ל (ארצי) 56029-09-11 המוסד � לביטוח לאומי - תשתש, (9.10.2012).


� 	דב"ע (ארצי) נד/143 – 0 ניב – המוסד לביטוח לאומי, פד"ע כח 143 (25.1.1995).


� 	� HYPERLINK "http://www.nevo.co.il/case/20180" ��עב"ל (ארצי) 306/03� נדב – המוסד לביטוח לאומי, (6.4.2006).


� 	� HYPERLINK "http://www.nevo.co.il/case/4090114" ��עב"ל (ארצי) 14882-12-12� אסחק – המוסד לביטוח לאומי, (10.11.2014); � HYPERLINK "http://www.nevo.co.il/case/33265" ��עב"ל (ארצי) 481/99� המוסד לביטוח לאומי – מכלוביץ', פד"ע לח 461 (2003).


� 	� HYPERLINK "http://www.nevo.co.il/case/2227696" ��עב"ל (ארצי) 1285/04� בנרויה – המוסד לביטוח לאומי (5.1.2006).


� 	� HYPERLINK "http://www.nevo.co.il/case/4099905" ��עב"ל (ארצי) 24608-12-12� שסקין – המוסד לביטוח לאומי, (12.6.2014).


� 	� HYPERLINK "http://www.nevo.co.il/case/5074979" ��עב"ל (ארצי) 52081-05-10� טמיר – המוסד לביטוח לאומי, (18.11.2010).


� 	מוצג נ/1: טופס התביעה, עמוד 3; סעיף 9 לתצהיר התובע.


� 	עדות מר בן דלק – עמ' 9 לפרוטוקול ש' 22 – 23; עדות מר צרפתי – עמ' 12 לפרוטוקול ש' 2 – 9. 


� 	מוצג נ/5. 


� 	מוצג נ/1: טופס התביעה עמוד 3; מוצג נ/3: הודעה לחוקר מיום 30.8.2021 ש' 111 -118, סעיפים 2 ו-3 לתצהיר התובע; עדות התובע – עמ' 3 לפרוטוקול ש' 9 – 18.


� 	מוצג ת/3: הודעה לחוקר של מר בן דלק ש' 46 – 51; עדות מר בן דלק – עמ' 8 לפרוטוקול ש' 27 – 29, עמ' 10 ש' 21 – 25; עדות מר צרפתי – עמ' 11 לפרוטוקול ש' 27 – 31, עמ' 12 ש' 22 - 26.


� 	עדות מר מרגי – עמ' 17 לפרוטוקול ש' 18 – 25. 


� 	עדות מר צרפתי – עמ' 12 לפרוטוקול ש' 17 - 18. 


� 	עדות מר צרפתי – עמ' 12 לפרוטוקול ש' 32 - 33. 


� 	מוצג נ/10; עדות מר מרגי – עמ' 15 לפרוטוקול ש' 2 – 4, ש' 22 – 25.


� 	מוצג ת/3: הודעה לחוקר של מר בן דלק ש' 12 – 18; מוצג נ/9: הודעה לחוקר של מר מרגי ש' 12 – 17. 


� 	רישומי השעות ודוח הנוכחות של העירייה צורפו לתצהיר התובע. 


� 	רישומי השעות ודוח הנוכחות של העירייה צורפו לתצהיר התובע. 


� 	הודעת הנתבע מיום 28.10.2022, המסמכים השני, השלישי והרביעי שצורפו. 


� 	מוצג נ/9. 


� 	סעיף 4 להודעת התובע מיום 29.1.2023 ודוחות האיכון שצורפו אליה: התאריכים 1.2.2021 – 5.2.2021, 8.2.2021, 9.2.2021, 11.2.2021, 12.2.2021, 14.2.2021, 15.2.2021, 19.2.2021, 22.2.2021, 25.2.2021, 28.2.2021. 


� 	מוצג ת/3: הודעה לחוקר של מר בן דלק ש' 35 - 36. 


� 	מוצג נ/9: הודעה לחוקר של מר מרגי ש' 38 – 39; עדות מר מרגי – עמ' 14 לפרוטוקול ש' 21 - 22. 


� 	סעיפים 13 – 15 לתצהיר התובע. 


� 	דו"ח הנוכחות צורף לתצהיר התובע. 


� 	מוצג ת/1: הודעה לחוקר של מר בן דלק ש' 3 7- 41; עדות מר בן דלק – עמ' 9 לפרוטוקול ש' 18 - 24. 


� 	עדות התובע – עמ' 5 לפרוטוקול ש' 30 עד עמ' 6 ש' 5. 


� 	מוצג נ/9: הודעה לחוקר של מר מרגי ש' 103 - 104. 


� 	עדות התובע – עמ' 5 לפרוטוקול ש' 19 - 23. 


� 	מוצג נ/1; מוצג נ/3: ההודעה הראשונה ש' 67 – 68; מוצג נ/4: ההודעה השנייה ש' 7 – 8; מוצג נ/5: אישור רפואי מיום 21.2.2021 בשעה 13:50; מוצג ת/3: הודעה לחוקר של מר בן דלק ש' 36 - 38. 


� 	מוצג נ/5. 


� 	מוצג נ/7. 


� 	מוצג ת/1. 


� 	מוצג נ/7, עמוד שלישי.


� 	עדות התובע – עמ' 7 לפרוטוקול ש' 1 – 16.


� 	� HYPERLINK "http://www.nevo.co.il/case/19996218" ��דב"ע (ארצי) נו/244 – 0 � המוסד לביטוח לאומי – פרבר, (26.2.1997); � HYPERLINK "http://www.nevo.co.il/case/2222856" ��עב"ל (ארצי) 1035/04� ביקל - המוסד לביטוח לאומי, (6.6.2005).

